ועדת הכלכלה, כנסת 16, פרוטוקול מספר 494, 2005-08-16 14:00

אמנון כהן: אני פותח את הדיון בהצעת חוק הרשות השניה לטלוויזיה ורדיו (תיקון – הארכת תקופת הזיכיון בערוץ השלישי) התשס"ה-2005 של חברי הכנסת גלעד ארדן, אילן ליבוביץ ועמרם מצנע (פ/3188).

אמנון כהן: הנושא השני: הצעת חוק הרשות השניה לטלוויזיה ורדיו (תיקון מס' 24), התשס"ה-2005.

אמנון כהן: הצעות החוק הפרטיות של חברי הכנסת עברו במליאה ב- 20.7.2005.

אבשלום וילן: הצעות החוק, הממשלתית והפרטיות, אינן זהות.

אמנון כהן: חברי הכנסת המציעים יציגו את הצעות החוק שלהם.

אמנון כהן: נשמע הסבר לגבי הצעת החוק הממשלתית ונראה אם אפשר לאחד ביניהן.

אמנון כהן: הצעת החוק הפרטית היא בקריאה טרומית.

אמנון כהן: אם המציעים יסכימו לאחד את הצעותיהם עם הצעת החוק הממשלתית, נעזר ביועצת המשפטית של הוועדה.

אתי בנדלר: התקנון נותן כלים תקנוניים לשלב הצעת חוק פרטית בהצעת חוק ממשלתית.

אתי בנדלר: אני מפנה לסעיף 138 (ב) לתקנון שאומר: "הוועדה רשאית לשלב הצעת חוק פרטית בהצעת חוק מטעם הממשלה, אותה מכינה הוועדה לקריאה שניה ושלישית.

אתי בנדלר: בעת הדיון בקריאה שניה, מייד לאחר הצעת יושב ראש הוועדה, או חבר הוועדה שמתמנה לכך על ידה, תינתן רשות הדיבור במשך 3 דקות לחבר הכנסת שהציע את הצעת החוק שאושרה בדיון מוקדם וששולבה בהצעת החוק הממשלתית.

אתי בנדלר: אם היו מספר מציעים, תינתן רשות דיבור, כאמור, לחבר הכנסת שעליו הסכימו הצדדים.

אתי בנדלר: " זה כלי אחד שמאפשר שילוב הצעת החוק.

אתי בנדלר: כלי נוסף ישנו בסעיף 122(ב) לתקנון האומר: "עברה הצעת חוק בדיון מוקדם ולאחר מכן עברה הצעת חוק זהה או דומה בעיקרה בקריאה הראשונה" - - - כאן אני עוצרת כי אינני יודעת אם אפשר לומר שההצעות דומות בעיקרן - - - "רשאית הוועדה שאליה הועברו ההצעות, על פי יוזמתה, ובאישור ועדת הכנסת, לדון בהצעות במשולב ולהביאן כהצעת חוק אחת לקריאה שניה ולקריאה שלישית".

אתי בנדלר: התנאי כאן הוא שנשתכנע שההצעות הן לפחות דומות בעיקרן, וזה תלוי בוועדת הכנסת.

אתי בנדלר: היתרון והחיסרון של כל אחד מהכלים האלה הוא, שאם פועלים בהתאם לסעיף 122(ב) - אישור ועדת הכנסת, עדיין יש לחבר הכנסת שליטה על הצעת החוק שלו, כך שאם הממשלה, למשל, חוזרת בה מהצעת החוק, החזרה הזאת לא "הורגת" את הצעת החוק הפרטית.

אתי בנדלר: להזכירכם שאנחנו מדברים על שתי הצעות שאינן נמצאות באותו שלב.

אתי בנדלר: הצעת החוק הפרטית עברה רק את הדיון המוקדם והצעת החוק הממשלתית עברה קריאה ראשונה.

אתי בנדלר: לעומת זאת, בכלי של שילוב הצעת החוק הפרטית והצעת החוק הממשלתית, הצעת החוק הפרטית נבלעת בתוך הצעת החוק הממשלתית.

אתי בנדלר: אלה היתרונות והחסרונות של כל אחד מהכלים האלה, ועכשיו תוכל הוועדה להחליט באיזה מן השיטות היא רוצה לעבוד.

אמנון כהן: המציעים צריכים להחליט, אני לא רוצה להחליט בניגוד לרצונם.

אתי בנדלר: אני חוששת שלא נצליח לקדם את הצעת החוק הפרטית, כך שהיא תגיע לאותו שלב כמו הצעת החוק הממשלתית כי הכנסת לא מקדמת בפגרה הצעות חוק פרטיות, לא מפרסמת הצעות חוק פרטיות לקריאה ראשונה ולא מתאמת בהם קריאה ראשונה.

אתי בנדלר: לכן הכלי הזה, שהוא כלי לכאורה אפשרי, הוא לא מעשי.

אברהם פורז: בזמן הפגרה לא דנים בהצעת חוק פרטית?

אתי בנדלר: לא.

לאה ורון: היא מדברת על מליאת הכנסת.

אילן ליבוביץ: הרציונל של שתי הצעות החוק דומה כי הן דנות בנושא הארכת הזיכיון של הערוץ השלישי.

אילן ליבוביץ: אני חושב שהצעת החוק הממשלתית חרגה מהרציונל הזה בנקודה מסויימת, שאולי אחר כך אגע בה.

אילן ליבוביץ: שתיהן מכוונות ביסודן לאותו דבר, לכן אני לא רואה בעיה באיחוד שתי ההצעות ובדיון בהן במשותף.

אתי בנדלר: הקראתי את הכלים התקנוניים במקרה שהצעת חוק פרטית עברה דיון מוקדם בלבד, והצעת חוק אחרת עברה גם קריאה ראשונה.

אתי בנדלר: אפשר להחליט על שילוב בלי ועדת הכנסת, אבל אתם מאבדים את השליטה על הצעת החוק.

אמנון כהן: הוא לא צריך את השליטה, הוא צריך את החוק.

אבשלום וילן: אחרי שעשינו את השילוב, האם תאורטית אנחנו יכולים להעביר פה ברוב את הנוסח של ליבוביץ וארדן בלי לשנות בו דבר וזה יעבור לקריאה שניה ושלישית?

אתי בנדלר: כל הצעת חוק שמובאת לדיון בוועדה מוועדות הכנסת נתונה לשינויים ולתיקונים אם לא מדובר בחריגה מגדר הנושא.

אתי בנדלר: הוועדה יכולה להכניס כל שינוי וכל תיקון וכך היא יכולה לעשות לגבי הצעת החוק הממשלתית.

אתי בנדלר: זאת אומרת, גם אם הבסיס לדיון הוא הצעת החוק הממשלתית, אני מקווה ומצפה שהוועדה לא תהיה חותמת גומי של הצעת חוק ממשלתית.

אתי בנדלר: לכן, כל הצעת חוק ממשלתית אפשר לשנות ולהתאים.

אבשלום וילן: נניח שהוועדה מצביעה עבור ההצעה של ארדן וליבוביץ - - -

אתי בנדלר: הממשלה יכולה לחזור בה מההצעה.

אתי בנדלר: הוא אשר אמרתי, ברגע שהיא שולבה, הם מאבדים שליטה על הצעת החוק.

גלעד ארדן: אפשר להחליט על המיזוג בשלב מתקדם יותר?

אתי בנדלר: כן, אני חושבת שאפשר.

דוד טל: אלא אם כן יגידו שזה נושא חדש.

אתי בנדלר: נחליט על כך בשלב יותר מאוחר.

אילן ליבוביץ: אנחנו נחליט בשלב מאוחר יותר עם אנחנו משלבים או לא.

אתי בנדלר: למעשה אתה מבקש להניח בצד את הצעת החוק הפרטית ולהתחיל לדון בהצעת החוק הממשלתית.

אילן ליבוביץ: בדיוק.

אמנון כהן: משרד התקשורת בבקשה.

אבי בלשניקוב: צהריים טובים לכולכם.

אבי בלשניקוב: מזה 7 חודשים עוסק משרד התיקשורת בתיקון הצעת חוק הרשות השניה לטלוויזיה ורדיו, קרי הצעת החוק בעניין הארכת הזיכיון של ערוץ 10.

אבי בלשניקוב: אני חושב שכל חברי הוועדה המכובדים והאורחים שנמצאים מסביב יודעים בדיוק איזו סוגיה מונחת כאן על השולחן ועיניהן של 500 משפחות, שעובדות בערוץ 10 נשואות לשולחן הזה.

אברהם פורז: זאת הערה מיותרת לגמרי, פופוליסטית ומיותרת.

אבשלום וילן: דנו חודשים בסוגיה וקיבלנו החלטות.

אבשלום וילן: מה זאת הפתיחה הזאת?

אבי בלשניקוב: אם המשפט בדבר 500 משפחות הוא הערה פופוליסטית, אני חוזר בי.

אבי בלשניקוב: התיקון המונח היום בפני הוועדה נועד לאפשר אופק נאות לפעילותו של ערוץ 10 ובעיקר להמשך קיומה של תחרות בתחום שידורי הטלוויזיה המסחריים.

אבי בלשניקוב: כפי שיודעים חברי הוועדה, ערוץ 10 החל לשדר בשנת 2002 כערוץ מסחרי נוסף לערוץ 2.

אבי בלשניקוב: הערוץ נתקל בקשיים גדולים מאלה שנחזו בשלב המכרז והגיע כבר בשנת פעילותו הראשונה להפסדים של כ-200 מיליוני שקלים.

אבי בלשניקוב: הנתונים האלה ידועים לחלק מחברי הוועדה, זה לא הסיבוב הראשון שנושא ערוץ 10 ועתידו מונח.

אבי בלשניקוב: בשנת 2003 עד מחצית 2004 הערוץ היה בהליך הקפאת הליכים אשר היציאה ממנו התאפשרה הודות להצטרפותם של משקיעים חדשים שהזרימו השקעות לערוץ.

אבי בלשניקוב: מאז יציאתו מהקפאת הליכים הערוץ החל לנסות ולבנות מחדש את מערך שידוריו ואולם לא הצליח לעמוד במלוא מחוייבויותיו הרגולטוריות.

אבי בלשניקוב: מאחר והקמתו של הערוץ ופעולתו הכן הביאו לתחרות משמעותית בתחום שידורי הטלוויזיה המסחריים, להרחבת הבמה ליצירה הישראלית ולהגדלת נפח הפרסום בטלוויזיה וגם הוזלה בעלויות הפרסום, משרד התקשורת רואה חשיבות לכך שיווצרו תנאים שיאפשרו המשך קיומו של הערוץ.

אבי בלשניקוב: לאור האמור, אנו סבורים כי יש להבהיר את אופק תקופת הזיכיון של הערוץ וכן את התנאים בהם יוכל לפעול על מנת להגיע לאיזון כלכלי ולעמידה מלאה במחוייבויות שלו, וזאת על ידי תיקון חוק הרשות השניה בשני עניינים מהותיים: להסמיך את מועצת הרשות השניה להאריך את תקופת תוקפו של הזיכיון שניתן לערוץ 10, בפרק זמן של שנתיים, ולאחר מכן בפרק זמן של שנתיים נוספות.

אבי בלשניקוב: כך שבתקופת הזיכיון הכוללת של הערוץ, יכול שתעמוד 12 שנים.

אבי בלשניקוב: זאת בכפוף לבחינה שתיערך על ידי מועצת הרשות השניה, לפני כל החלטה בדבר הארכת הזיכיון, לעניין עמידתו של בעל הזיכיון בהוראות החוק, התקנות, כללי המועצה ותנאי הזיכיון וכן בכפוף לתשלום תמורה למדינה בעד הארכת הזיכיון בשנה ה-11 ובשנה ה-12.

אבי בלשניקוב: להסמיך את מועצת הרשות השניה להתיר לבעל הזיכיון בערוץ 10 להשלים תנאים ומחוייבויות עבר שלא קויימו על ידו, ובעיקר בתחום ההשקעה בהפקה מקומית ובסוגה עלית, ובלבד שבעל הזיכיון ימלא אחר כל המחוייבויות האמורות עד תום תקופת הזיכיון הראשונה.

אבי בלשניקוב: משרד התקשורת, הרשות השניה לטלוויזיה ורדיו ומשרדי האוצר והמשפטים, ניהלו דיונים רבים, כולל עם הנהלת הערוץ, על מנת להגיע לסיכומים האלה.

אבי בלשניקוב: מבחינתנו, כממשלה, אנחנו עומדים על כך, ועמדנו לאורך כל הדרך, שהערוץ יעמוד במחוייבויות שלו.

אבי בלשניקוב: נכון, עשינו פריסה.

אבי בלשניקוב: מצד אחד ראינו את הרצון העז והאמיתי של כולנו שהערוץ ימשיך להתקיים.

אבי בלשניקוב: מצד שני, רצינו שימלא את המחוייבויות שלו עד הפריט האחרון.

אבי בלשניקוב: דבר שמאוד חשוב בעינינו הוא נושא התחרות.

אבי בלשניקוב: אנחנו חושבים שזה טוב לערוץ 10, זה טוב לרשות השניה, זה טוב לערוץ השני.

אבי בלשניקוב: זה טוב לכל הגופים שיושבים כאן שיהיו במדינת ישראל שני ערוצי טלוויזיה מסחריים.

אבי בלשניקוב: אני לא רוצה להגיד מה יהיה אם יהיה רק ערוץ אחד.

אמנון כהן: כמה זמן עבדתם על החוק?

אמנון כהן: אבי בלשניקוב: מהרגע שהסוגיה עלתה עד רגע זה עברו כ-7 חודשים.

אמנון כהן: עבדנו על החוק, כולל בוועדת השרים לחקיקה, בין 5 ל-6 חודשים.

אמנון כהן: אז לוועדה יש לפחות את אותו זמן לדון ולחשוב.

אבי בלשניקוב: כפי שכולכם יודעים, נכנסו משקיעים חדשים לתוך הערוץ.

אבי בלשניקוב: אני חושב שזה לא יהיה נכון לומר למשקיעים החדשים ולערוץ 10, שבא היום לשולחן הזה ומבקש היום אופק שרות, שנחליט תוך 6-7 חודשים.

אבי בלשניקוב: זאת זכותה של הכנסת, אבל אני חושב שזה לא יהיה נכון.

אמנון כהן: נראה את המצגת.

ניר למפרט: מציג את המצגת: כפי שנאמר, הערוץ קיים 3.5 שנים ואנחנו מנסים לעשות מאזן של שלוש שנות פעילותו.

ניר למפרט: אני מנסה להסתכל על הדברים בראייה כוללת, וכפי שאנחנו מנתחים את התמונה, רשימת הנהנים מקיומו של ערוץ 10 היא ארוכה: המדינה, הציבור, שוק הטלוויזיה.

ניר למפרט: אין ספק שהפעילות בשוק הטלוויזיה עלתה דרמטית מאז קיומו של הערוץ.

ניר למפרט: אני רוצה להדגיש שבתקופה הזאת הושקעו מעל למיליארד שקלים.

ניר למפרט: אני כן חושב שחשוב לציין שבערוץ מועסקים 1,500 איש מהמעגל הראשון.

ניר למפרט: מנכ"ל המשרד דיבר על ההשפעה בשוק הפרסום ועל הפרסומאים.

ניר למפרט: גם ערוץ 2, למרות הכל, נהנה מהתחרות, מעבר לעובדה שהוארך לו הזיכיון.

ניר למפרט: מי מימן את ההרפתקה הזאת?

ניר למפרט: בעלי המניות השקיעו עד היום כ- 170 מיליון דולר.

ניר למפרט: לפחות המשקיע, מר מימן, מחק דה פקטו את עיקר השקעתו.

ניר למפרט: להערכתנו נדרשים 60-80 מיליון דולר כדי להגיע לאיזון.

ניר למפרט: אני לא אחזור על ההיסטוריה, אבל כדאי להדגיש שהערוץ נכנס כמתחרה חדש עם תנאים נחותים יותר מאשר המתחרה הוותיק.

ניר למפרט: זה בא לידי ביטוי הן בתקופת הזיכיון הקצרה יותר - 8 שנים לעומת 10 שנים שקיבל המתחרה הוותיק.

ניר למפרט: המחוייבויות הרגולטוריות, בוודאי בעת כניסתו, היו גבוהות יותר מאלו שחלו ערוץ 2 וכדומה.

ניר למפרט: גודל השוק שעל פיו הערוץ הוקם הערוץ דה פקטו הצטמצם בכמעט 50% אל מול מה שחזו.

ניר למפרט: דבר זה הינו בניגוד לדוגמאות אחרות בתעשיית התקשורת.

ניר למפרט: לדוגמא: בתעשייה הרב ערוצית "יס" נהנתה מ"הטבות ינוקא" דרמטיות הן בתחום הטכנולוגי, הן בתחום הכלכלי והן בתחום התוכן.

ניר למפרט: חברות הכבלים נדרשו לתת את הערוצים העיקריים במחיר שנקבע למתחרה החדש.

ניר למפרט: תארו לכם שהמדינה היתה כופה על ערוץ 2 לתת את חדשות 2 במחיר שהיא היתה קובעת לערוץ 10.

ניר למפרט: אין ספק שהתנאים בפועל לערוץ 10 לא היו כאלה.

אברהם פורז: הכנסת לא רצתה שזה יקרה.

ניר למפרט: אנחנו מבקשים להאריך את תקופת הזיכיון, כפי שערוץ 2 קיבל, ל-12 שנים.

ניר למפרט: בעלי המניות של ערוץ 10 מתחייבים לעמוד בכל המחוייבויות מהיום ואילך, וכמו שנאמר בהצעת משרד התקשורת: בתקופת המעבר, מרגע היציאה מהקפאת הליכים ועד היום, יש פער בחלק מהמחוייבויות.

ניר למפרט: את הפער הזה בעלי המניות מתחייבים למלא בתקופה שהוגדרה פה, קרי עד תקופת הזיכיון המקורי.

ניר למפרט: זאת אומרת, אנחנו לא מבקשים הקלות, לא מבקשים שתוותרו לנו על מחוייבויות.

ניר למפרט: אנחנו מתחייבים לעמוד במחוייבויות, כפי שנקבע בחוק וכפי שהרשות השניה דורשת מאיתנו.

ניר למפרט: אנחנו נשלים גם את אותן מחוייבויות שטרם מילאנו בתקופת המעבר.

ניר למפרט: כדאי לציין, שבבדיקה שהסתיימה עכשיו על ידי רואי החשבון של הרשות השניה, לגבי ההוצאה הכוללת בשידורים לשנת 2004, עמד הערוץ במעל מ- 90% מהנדרש.

ניר למפרט: כאמור, את הפער הזה אנחנו מתחייבים להחזיר.

ניר למפרט: החוק, כפי שנאמר, בהחלט מתנה את הארכת הזיכיון במילוי המחוייבויות.

ניר למפרט: אני חושב שאי אפשר להתעלם מהמגמה שהערוץ נמצא בה מאז הליך הקפאת ההליכים.

ניר למפרט: אנחנו נמצאים בתהליך של שיפור, הן מבחינת איכות ההפקה, היקף ההפקה, חברת החדשות והמצב המסחרי.

ניר למפרט: אני אומר שקצב ההמראה שלנו הואט בגלל אי הוודאות שהיתה לנו במשך תקופה לא מבוטלת, ומנכ"ל משרד התקשורת רמז עליה.

ניר למפרט: לעומת זאת, אני יכול לומר שעם השלמת העסקה עם המשקיעים, קיבלנו הנחיות, אותם אנחנו כבר מממשים בפועל, לצאת לתקופה של עשייה כדי שב-2006 נוכל להראות ולהתגאות שעמדנו בכל המחוייבויות להם נדרשנו, אם זה בתחום הדרמה, אם זה בתחום התעודה וכדומה.

ניר למפרט: אני רוצה להזכיר שלפני שבועיים שלושה, בטקס האקדמיה, ששודר על ידי עמיתנו מקשת, המנצח הגדול בתחום האיכותי היה ערוץ 10, למרות התקופה הקשה שהוא עבר.

ניר למפרט: אני אבקש ממנכ"ל חברת החדשות לומר כמה מילים.

אבי ברזילי: אני נמצא בחברת החדשות רק חודשיים ושבוע.

אבי ברזילי: במקצועי אני עיתונאי ועורך חדשות.

אבי ברזילי: אני חושב שצריך לזכור שפלורליזם בתכניות בידור הוא חשוב אבל לא יותר מידי מכיוון שיום אחד דודו טופז בערוץ 2, יום אחד דודו טופז בערוץ 10 ויום אחד דודו טופז בכבלים.

אבי ברזילי: בחברת חדשות, אם אנחנו מאמינים בדמוקרטיה, פלורליזם הוא לחם חוקה של המערכת.

אבי ברזילי: אני יכול לומר לכם פרטים על אתמול: 3 מערכות סיקרו את ההתנתקות.

אבי ברזילי: בערוץ 10 צפו 10% מהצופים, בערוץ 2 צפו 18.8% ובמבט צפו 10.4%.

אבי ברזילי: המירוץ הזה מבטיח שכולם יקבלו את הזכות לדבר, כולם יקבלו את הזכות להביע את דעתם ואולי כך נהיה מדינה מתוקנת.

משה כחלון: אותם אנשים עוברים מערוץ לערוץ.

אבי ברזילי: חבר הכנסת כחלון, אותך לא ראיתי אתמול באף ערוץ.

אבי ברזילי: מכיוון שאני רק חודשיים בערוץ 10, ובאתי מהחדשות של ערוץ 2, אני חושב שהמשך קיומה של החברה הזאת הוא חיוני גם להצלחתה של חברת החדשות של ערוץ 2.

אבי ברזילי: אף אחד לא ניזוק מתחרות אלא להפך.

אבי ברזילי: כעיתונאי אני יכול לומר, שהחרדה הכי גדולה שלנו, כעיתונאים בערוץ 2, היתה שערוץ 10 ייסגר.

אבי ברזילי: כי כשערוץ 10 ייסגר, אז למנהלי ערוץ 2 יהיה מקל ארוך על העיתונאים של ערוץ 2 וזאת תהיה פגיעה.

אמנון כהן: מה היה הרייטינג אצלכם?

אבי ברזילי: לנו היה 10%, ערוץ 2 - 18.8$ ובמבט 10.4%.

אמנון כהן: אני חושב שהמגישים יקרים מידי.

אבי ברזילי: לגבי הרמז על משכורות המגישים, אני מניח שגם זה יתוקן.

אבי ברזילי: אלה דברים שנעשו בעבר, בתקופת הפריצה, והם לא יימשכו בתקופת ההתייצבות.

דוד טל: אדוני היושב ראש, רבותי חברי הכנסת, השאלה המרכזית שעליה צריך לקבל תשובה היא: האם יש הצדקה לערוץ נוסף כמו ערוץ 10?

דוד טל: יתכן שהמדינה שלנו קטנה ואין מקום לערוץ 10.

דוד טל: אם ייסגר ערוץ 10, האם יישאר ערוץ 2 כמונופול?

דוד טל: השאלה הגדולה היא איזה מחיר מוכנה מדינת ישראל לשלם?

דוד טל: האם כל מחיר כדי שיהיו שני ערוצים?

דוד טל: אני רוצה להזכיר לך, אדוני היושב ראש: כשהמשקיעים של ערוץ 10 רצו להיכנס, גם אבא שלי רצה לרכוש את הערוץ.

דוד טל: רק מה?

דוד טל: הוא באמת ראה רגולציה לא נורמלית.

דוד טל: הוא לא למד תורה, אבל חשבון הוא יודע והוא אמר לי שברגולציה כזאת אין סיכוי שהערוץ הזה יתרומם.

דוד טל: זה שלקח את זה נוכח לדעת שבאמת זה בלתי אפשרי.

דוד טל: הגיעו לכאן לשולחן הזה, השולחן הזה עשה את ההנחות הדרושות, פעם ועוד פעם ועוד פעם.

דוד טל: אם יהיה לי זמן בישיבה הבאה אצטט לך מה אמר מודי זנדברג, מה אמר אילן ליבוביץ, מה אמר ידידנו אברהם פורז, מה אמר היושב ראש שלום שמחון, מה אמר נימרוד נוביק, מה אמר איתן כבל.

דוד טל: כולם אמרו שהריטואל הזה ישוב ויחזור.

אמנון כהן: אתה חושב שהנושא הזה יבוא אל שולחננו עוד פעם?

דוד טל: אין לי ספק בזה.

דוד טל: אבל המצב קשה יותר מפני שיש פה חוסר הוגנות כלפי אותם משקיעים שרצו להשקיע.

דוד טל: היום אומרים לי המשקיעים, שלו היו יודעים שהרגולציה תהיה כזאת נמוכה, גם הם היו נכנסים.

דוד טל: יש מצב שבעצם משאב לאומי - - -

אמנון כהן: האבא ייכנס?

דוד טל: בתנאים האלו?

דוד טל: מחר.

דוד טל: הוא גם לא רוצה שותפים.

דוד טל: חשבון הוא יודע לעשות ובתנאים האלה הוא היה נכנס.

דוד טל: אני חושב שיתכן שאם היה נכנס משקיע אחר וההתנהלות היתה אחרת, הערוץ היה מתרומם.

דוד טל: אני לא נותן הבטחה לאף אחד מהמשקיעים, וגם לא צריך לתת, שבכל מצב הוא מרוויח מהערוץ הזה.

דוד טל: אפשר לומר שהזכיין כשל וזה לא עומד בשום קנה מידה ציבורי.

דוד טל: אנחנו כרגע מעוותים את העיקרון שכולם שווים בפני החוק.

דוד טל: אני לא רוצה להתערב בניהול של ערוץ 10.

דוד טל: בניגוד למנהל החדשות, מבחינתי לא איכפת לי כמה תשלם.

דוד טל: גם לא אכפת לי שאדם יעבוד 5 דקות ויקבל 10,000 שקלים, מה שהעובדת שלי צריכה לעבוד בשנתיים.

דוד טל: אני נותן לך את כל סמכויות הניהול, אבל גם את כל האחריות.

דוד טל: זאת אומרת, שבשורה התחתונה, כשתהיה בגרעון, אל תבוא לשולחן הזה כדי להושיט יד לעזרה.

דוד טל: זה לא מקובל עלי מפני שאם אתה מתנהל טוב, זה סיכון שיש במקצוע ובעסק.

דוד טל: על דעת זה אמרתם ועל דעת זה הבטחתם, פעם אחר פעם, וכל פעם אמרתם שזאת פעם אחרונה.

דוד טל: אני מרגיש שעושים צחוק מהעבודה.

דוד טל: איתן כבל אמר בפעם שעברה שהוא מרגיז מבוזה.

דוד טל: כוועדה, אנחנו חייבים לקבל דיווח ממועצת הרשות השניה לגבי ערוץ 2 וערוץ 10.

דוד טל: מה כל אחד מקיים?

דוד טל: יש חוק אותו הם צריכים לקיים.

דוד טל: אני רוצה לבדוק זה מול זה, מה כל אחד מהם מקיים.

דוד טל: לפי זה אפשר יהיה לשקול ולגבש החלטה אם אנחנו בעד לאפשר להם או שצריך לעצור את הדבר הזה ולא לאפשר יותר לערוץ כושל, לצערי.

דוד טל: והייתי שמח אם הוא היה רווחי.

דוד טל: בפעם האחרונה אמרתי להם: "שלום שלום ואל תבואו לי בחלום".

דוד טל: מאוד לא רציתי, אבל ידעתי שהם יגיעו לכאן.

דוד טל: למען הגילוי הנאות אומר שישבתי עם נציגי ערוץ 10 ועוד נציגים אחרים שהיו לטובת ערוץ 10 ואמרתי להם שלדעתי בשנה הבאה ובעוד שנתיים, כעת חיה, נשוב ונדון איתם בדבר הזה.

אמנון כהן: להבדיל ממך, לא ישבתי עם אף אחד, באתי זך ונקי.

דוד טל: אבל אם הייתי יושב עם מישהו, היית צריך לשבת עם כולם.

אבשלום וילן: יש לי הצעה לסדר.

אבשלום וילן: יושבים כאן כמה חברי כנסת שעברו את הדיון הקודם ועשו את ההסדר הקודם.

אבשלום וילן: מה שדוד טל אמר זה חלק מהנקודות שבמשך הדיון צריכים להיות על השולחן.

אבשלום וילן: כפי שדוד ציין, יש לנו הרגשה שיש פה משהו לא קונסיסטנטי.

אמנון כהן: מייד נשמע את ההצעה.

יוחנן צנגן: אני מנכ"ל רשת.

יוחנן צנגן: אקדים ואומר, ברוח הימים האלה, אנחנו מאוד מפוייסים עם העניין הזה.

יוחנן צנגן: אין לנו בעיה עם תחרות.

יוחנן צנגן: אין לנו בעייה עם הישרדותו של ערוץ 10, להפך.

יוחנן צנגן: אנחנו בעד הישרדותו של ערוץ 10.

דוד טל: זה ברור, כי אז גם אתם מרוויחים.

יוחנן צנגן: אנחנו בעד שוויוניות.

יוחנן צנגן: הצעת החוק שמונחת בפניכם היום, היא באופן מאוד יוצא דופן לא שוויונית.

יוחנן צנגן: למה אני מתכוון?

יוחנן צנגן: זאת לא הצעת חוק שבאה לדון באיזה תקלה בחקיקה קודמת או לעשות הטבה ברמה הספציפית עם גוף כלשהו.

יוחנן צנגן: זאת הצעת חוק עקרונית שבעצם מחזירה למועצת הרשות השניה את הסמכות לתת הקלות לאחד מזכייניה.

דוד טל: עד שמנכ"ל ראש הממשלה ייקח אותה חזרה.

יוחנן צנגן: יכול להיות.

יוחנן צנגן: כבר היינו בריטואל הזה.

יוחנן צנגן: למה אני אומר "מחזירה"?

יוחנן צנגן: כי לפני שנתיים, בתיקון מס' 19 לחוק הרשות השניה, הסמכויות האלו ניטלו מהרשות השניה ונקבע בנספח לחוק בדיוק מה כל אחד מהגופים הזכיינים צריך לעשות.

יוחנן צנגן: היום רוצים להחזיר את זה.

יוחנן צנגן: אני בעד להחזיר את הסמכות לרשות השניה, אני חושב שברגע שיש מועצה, והיא סוברנית לקבל החלטות, צריך באמת לתת לה את הכלים לקבל את ההחלטות האלה.

יוחנן צנגן: אלא מאי?

יוחנן צנגן: שהצעת החוק מחזירה למועצה רק את הסמכויות לגבי ערוץ 10 ולא לגבי ערוץ 2.

יוחנן צנגן: פה אני חושב שיש פגיעה משמעותית בעיקרון השוויון.

יוחנן צנגן: שלא יובן לא נכון, אנחנו לא מבקשים הקלות.

יוחנן צנגן: אנחנו רק מבקשים שהסמכות במתן הקלות, הסמכות לבדוק את השוק, הסמכות לשקלל אכן אם ההקלות האלה ראויות ולמי צריך לתת אותן ומתי , צריכה להינתן בידי הגוף המקצועי, שזאת מועצת הרשות השניה, גוף שפועל על פי חוק ובידי הגוף הזה לתת את הסמכות הזאת לערוץ 10 ולערוץ 2 ביחד, ולא רק לערוץ 10.

אבשלום וילן: אני רוצה להמשיך בנקודה עליה דיבר דוד טל.

אבשלום וילן: לפני שנתיים היה פה דיון.

אבשלום וילן: דובר אז על הגנת ינוקא.

אבשלום וילן: ינוקא עוד מעט מתגייס לצבא והוא עדיין ינוקא.

אבשלום וילן: כמה שנים נותנים ינוקא?

אבשלום וילן: אגב, בניגוד לדוד טל, אני חושב שתחרות הכרחית פה וטוב שיש שני ערוצים מסחריים וטוב שיהיה ערוץ ציבורי.

אבשלום וילן: יש יותר משני ערוצים מסחריים כרגע, אבל אני חושב שמה שצריך להבין מה קורה פה: באו אלינו והתחייבו ואתה ידוע כמה שנים דנו בכך.

אבשלום וילן: אני מציע לך לקרוא את הפרוטוקולים ואת מה שאמרו היוצרים ותבין שלא עמדו כמעט בכל ההתחייבויות שניתנו.

אבשלום וילן: אומרים אנשי ערוץ 10 שעכשיו הם מתחייבים לעמוד בהתחייבויות.

אבשלום וילן: אבל התחייבתם קודם ולא עמדתם.

אבשלום וילן: מה קרה?

אבשלום וילן: הבעיות הכלכליות עדיין לא נפתרו.

אבשלום וילן: אני אגיד לך למה יש לזה טעם רע?

אבשלום וילן: קודם אמרו שיש משקיע איקס, באו לפה הסבירו והסבירו, כופפנו את החוק ועשינו תיקון לחוק.

אבשלום וילן: עכשיו יש משקיע חדש מהוליווד אז שוב פעם מכופפים.

אליעזר כהן: גם הוא יבוא, יפסיד ויילך.

אבשלום וילן: מבחינה פרוצדורלית, ככה לא עובדת מדינה מתוקנת.

אבשלום וילן: היה מכרז לערוץ 2?

אבשלום וילן: היו שני זכיינים שהפסידו?

אבשלום וילן: אולי הם רוצים להיכנס לשם?

אבשלום וילן: אני לא יודע.

אבשלום וילן: זה לא חברת קרייזלר.

אבשלום וילן: לא שולחים פה את לי איקוקה לקונגרס להציל את המפעל.

אבשלום וילן: פה זה הפך לשיטה.

אבשלום וילן: אז נכון שהמשקיע הראשון הפסיד הרבה כסף בשלב ההקמה.

אבשלום וילן: אולי זה לא רלוונטי, אבל בקרוב יש לו עיסקה טובה שקיבל דרך המדינה והוא יתאזן.

אבשלום וילן: אני בעד שאנחנו נאשר את הזיכיון אבל אני חושב, אדוני היושב ראש, שהוועדה הזאת לא צריכה למהר.

אבשלום וילן: היא צריכה לברר היטב היטב מה קורה עם כל נושא הסוגה עלית.

אבשלום וילן: אין ויכוח שהחדשות מצויינות, אבל הבעיה שלא עמדתם בתנאים שהוועדה הכתיבה, ובראש ובראשונה טלוויזיה שיהיה בה מידה של ישראליות דרך היצירה המקורית, ששם לב הבעיה שלכם מבחינת הדרישות שלנו מכם.

אבשלום וילן: אדוני המנכ"ל, אני מריח משהו לא טוב.

אבשלום וילן: אתה יודע שמועצת הרשות השניה ליוו את כל הנושא ומי כמוהם מכיר את זה.

אבשלום וילן: יש פה ריח לא טוב.

אבשלום וילן: המועצה היתה מועצה ציבורית עם מינויים שקולים וטובים ובזמן האחרון עולה באפי ריח של בישולים פוליטיים, וזה ריח לא טוב.

אבשלום וילן: לכן אני חושב שהוועדה הזאת צריכה לדון ברצינות ולראות בדיוק מה התנאים ובמה עומדים ולא עוד פעם לשנות את החוק, לתת הטבות למשקיעים בשם התחרות.

אבשלום וילן: בעצם מה אנחנו מצפים מהשוק הזה?

אבשלום וילן: שכאשר יש בעיה לא מתמודדים איתה בדרכים של השוק החופשי אלא רצים לרגולטור.

אמנון כהן: מנכ"ל קשת, רצית להוסיף משהו?

אבי ניר: אני שומר לי את הזכות, אם אפשר, לדבר מאוחר יותר.

אבי ניר: אני רק רוצה להצטרף לדבריו של חבר הכנסת טל.

אבי ניר: אני חושב שמאוד חשוב לכל הפורום המכובד הזה לראות את העובדות כהווייתן: מה ערוץ 2 עשה, מה ערוץ 10 עשה.

אבי ניר: אני חושב שנכון שהרשות השניה תיתן סקירה על כל ההשתלשלות של עמידה בהתחייבויות בהפקת מקור בשני הערוצים.

אילן ליבוביץ: כשחבר הכנסת ארדן ואני הגשנו את הצעת החוק דיברנו על הארכת הזיכיון כי חשבנו שבזה אנחנו מביאים לתיקון טעות או עוולה שנעשתה כלפי ערוץ 10.

אילן ליבוביץ: אני חושב שהממשלה, בהצעה שלה, הלכה צעד אחד קדימה.

אילן ליבוביץ: אני חושב שזה אפילו בניגוד למה שסוכם עם המשקיעים בשלב מוקדם יותר.

אילן ליבוביץ: אני אשמח אם משרד התקשורת יביא את אותם סיכומים שהיו לו עם אותם משקיעים.

אילן ליבוביץ: היו סיכומים שנעשו על ידי הממונה על ההגבלים העסקיים ועורך דין יזהר טל ממשרד התקשורת.

אילן ליבוביץ: הייתי מאוד שמח אם משרד התקשורת יחשוף אותם בפני הכנסת כי אני לא זוכר שהיה מדובר שם על הקלות ברגולציה כלפי המשקיעים.

אילן ליבוביץ: אני חושב שבהצעת החוק הזאת הלכתם צעד אחד קדימה שאני, לפחות, לא יכול להתחבר אליו, לאור כל הנימוקים שאמרנו בדיון הקודם.

אילן ליבוביץ: יש הבדל בין להגיד: אנחנו מורידים את התחתונים בפני המשקיע ונותנים לו לעשות טלוויזיה איטלקית בישראל", לבין להגיד שאנחנו משווים את התנאים של המשקיע ונותנים לו לעבוד ב- 10 שנים - - -

אבי בלשניקוב: אני מבקש להבהיר שתזכיר הצעת החוק, שהוגש על ידי הממשלה, אושר על ידי ועדת השרים לענייני חקיקה, כל הסיכומים היו בידיעה, בשותפות, במעורבות ובהסכמה מלאה של הממונה על ההגבלים העסקים, דרור שטרום, והיועץ המשפטי, לשעבר, של משרד התקשורת, ד"ר יזהר טל.

אייל חלפון: אני במאי ותסריטאי.

אייל חלפון: אני פה בשם האיגודים אבל בראש ובראשונה אני כאן בשם הבן שלי, כי אני באמת חושב שאני מייצג אותו.

אייל חלפון: אתם עוסקים פה במשהו שחשוב יותר מכסף, משהו שקשור לשפה העברית ולתרבות העברית וגם לשמירת חוק.

אייל חלפון: זה מה שצריך להנחות את כולם.

אייל חלפון: איגוד הבימאים והתסריטאים חברו במאבק הזה לפורום היוצרים הדוקומנטרים ולאיגוד המפיקים, למרות חילוקי דעות קשים שיש לנו בנושאים אחרים.

אייל חלפון: בנושא הזה אנחנו חושבים שאנחנו צריכים להיות ביחד כי הנושא חשוב מאוד.

אייל חלפון: היה הכי נכון מבחינתנו להגיד שיסגרו את ערוץ 10.

אייל חלפון: כי זה מה שאנחנו מרגישים.

אייל חלפון: ערוץ 10 עושה מאיתנו צחוק במשך 3 שנים, הן כאזרחים והן כיוצרים.

אייל חלפון: יש הרבה מאוד אנשים בתוך האיגודים שלנו שאומרים שצריך לסגור את הערוץ הזה.

אייל חלפון: אבל זה לא משאנחנו רוצים, מסיבות שונות שחלקן נאמרו פה.

אייל חלפון: באופן מפתיע אנחנו רוצים שערוץ 10 יחיה, וגם אמרנו להם.

אליעזר כהן: זה לא מפתיע, כל התעשיה הזאת גדלה.

אייל חלפון: השאלה איזה מן תעשיה זאת תהיה?

אייל חלפון: כי זאת לא רק תעשיה, זאת יצירה.

אייל חלפון: זאת תעשיה שקובעת את פני החברה הישראלית.

אייל חלפון: היא קובעת איזה מן ילד יהיה לי.

אייל חלפון: יש לכם אחריות מאוד גדולה.

אייל חלפון: המילים של תרבות עברית ושפה עברית הם לא סתם.

אייל חלפון: לא במקרה הזכירו כאן את איטליה.

אייל חלפון: אנחנו מדינה אחרת ויש לנו תרבות ניהול וחוק שהיא לא כמו באנגליה ובצרפת.

אייל חלפון: לא תהיה פה טלוויזיה כמו באנגליה ובצרפת כי אם לא תהיה פה רגולציה כמו שצריך, אז תהיה פה טלוויזיה כמו באיטליה.

אייל חלפון: התכנית הפופולרית ביותר באיטליה בשנים האחרונות נקראת "תורידי את הבקיני שלך, תורידי את החזיה שלך".

אייל חלפון: יכול להיות שמה שיהיה פה יהיה משהו דומה לזה או משהו כמו "פיק-אפ".

אייל חלפון: צריך שיתקבלו פה סנקציות מאוד ברורות וחזקות איך הערוץ הזה יעמוד במה שהוא מתחייב.

אייל חלפון: אנחנו מסכימים לזה שהערוץ צריך לקבל השוואת תנאים לערוץ 2.

אייל חלפון: צריך להאריך לו את הזיכיון.

אייל חלפון: אנחנו גם מבינים שאין ברירה ואת החובות שלהם, מהשנה הזאת ומהשנה שעברה, הם לא יצליחו לשלם בשנה הבאה.

אייל חלפון: אין שום אפשרות, הם לא נכנסו לשום הפקה.

אייל חלפון: ההפקות החדשות שלהם ייכנסו אולי בסוף 2006.

אייל חלפון: אתם חייבים לקבוע כללים וסנקציות מאוד ברורות שהם יעמדו בהם בכל שנה ושנה, אחרת הם עושים צחוק מכם כמחוקקים, ומאיתנו כיוצרים, ומהעם הזה.

גלעד ארדן: כשמנכ"ל משרד התקשורת נתן פה סקירה היסטורית, הוא שכח לומר שאחת הסיבות שהערוץ עדיין עומד על רגליו, הוא שוועדה אישרה פעמיים או שלוש פעמים הקלות לערוץ, מעבר למה שהמדינה דרשה במכרז.

גלעד ארדן: אבל עכשיו אני רוצה להזכיר לכולנו את העבר של ערוץ 10 ולמה הדברים שתיאר חבר הכנסת טל לא מדוייקים.

גלעד ארדן: כאשר יצא המכרז לערוץ השלישי היה מצב במדינת ישראל שהשלום עמד בפתח וחשבנו כולנו שעוגת הפרסום, שכבר אז היתה בעליה, עוד תלך ותגדל.

גלעד ארדן: והנה, הפוליטיקאים, אנחנו למעשה, הבאנו את מדינת ישראל למצב הפוך לציפיות, ולא משנה מי אחראי למצב הזה.

גלעד ארדן: אותן מחוייבויות שהתבססו על הנחות עבודה מסויימות קרסו, ועוגת הפרסום, לא רק שלא גדלה, אלא אפילו ירדה.

אבשלום וילן: דווקא אנחנו, חברי הכנסת, טענו שהערכות שוק הפרסום מוגזמות ומסוכנות.

גלעד ארדן: אבל, כאשר המחוייבויות שבהן התחייב הזוכה בערוץ השלישי באו לעולם, זה היה על בסיס הנחות שלאחר מכן התבררו כמוטעות, ולא משנה כרגע מי אשם במצב הזה.

גלעד ארדן: בגלל שמי שמוביל את המדינה זאת ההנהגה הפוליטית, אז ההנהגה הפוליטית צריכה לראות מה קורה בכלכלה כתוצאה מהקריסה של חלק מהתכניות.

גלעד ארדן: היה משקיע, קוראים לו יוסי מימן, שהוא לא חשוד בקרבה למחנה הפוליטי שאני משתייך אליו, אלא רחוק מזה, וגם לא להנהלה הבכירה של הערוץ הזה.

גלעד ארדן: הוא הפסיד סכום אדיר מכספו האישי.

גלעד ארדן: אני, דרך אגב, לא ראיתי את אביך מתדפק על דלתות הערוץ ולא אבא של אף אחד אחר.

גלעד ארדן: אגב, אם אבא שלך ירצה הוא יוכל עדיין להשקיע.

דוד טל: את זה אמרו לי גם בפעם שעברה.

גלעד ארדן: אבל הוא לא פנה.

דוד טל: הוא רק לא יודע להעריך שהם קיבלו הקלות של 500 מיליון שקלים, זה הרבה כסף.

גלעד ארדן: אני כתבתי את החוק, אז אני יודע להעריך כמה הקלות קיבלו.

גלעד ארדן: כדי להיות פופוליסטים, הכסף הזה לא יוצא מהמדינה.

גלעד ארדן: אם לא היה ערוץ 10 אז לא יהיה שקל הכנסות למדינה ולא הפקות.

גלעד ארדן: אז זה לא ברירה בין שייכנס למדינה פי 2 - - -

דוד טל: אולי באמת אין מקום לזה.

גלעד ארדן: אף אחד לא מתדפק על דלתותיהם.

גלעד ארדן: הערוץ הזה עומד לסיים את הזיכיון שלו בעוד כשנתיים.

גלעד ארדן: הערוץ הזה לא בוננזה גדולה, אף אחד לא מרוויח בינתיים כסף ואנחנו לא רואים עוד אנשים שמוכנים להשקיע.

גלעד ארדן: מסגרת קבלת ההחלטות שלנו היא, האם אנחנו מוכנים לסכן את התחרות בשוק התקשורת המסחרית ולהביא לכך שהערוץ יקרוס, או שאנחנו רוצים לאפשר את כניסתו של המשקיע הזה ולגרום לכך שהתחרות בתחום הזה תימשך.

גלעד ארדן: אני מסכים לדבר אחד: לא יכול להיות מצב שבו יגידו לנו: עכשיו זה יהיה שונה, וזה לא יהיה שונה.

דוד טל: אבל הם אמרו את זה שלוש פעמים.

גלעד ארדן: אני מבין את מה שאתה אומר וגם המילה שלי והמילה של המדינה והמחוקק חשובים.

גלעד ארדן: השאלה היא איך אנחנו מכניסים בחוק הזה פרוצדורה שאם ביום כניסת החוק הזה לתוקף לא תהיה עמידה במחוייבויות, לא יהיה יותר שיקול דעת למועצת הרשות השניה?

גלעד ארדן: לכן, אדוני מנכ"ל משרד התקשורת, אני חושב שאתם צריכים להתייעץ עם היועצים המשפטיים שלכם ולהביא לנו מודל, לפני ההצבעה, שיבטיח שלא יקרה עוד פעם מצב שבו נצטרך להחליט אם לסגור את הערוץ או לא.

גלעד ארדן: אם נכנס משקיע חדש הוא צריך לדעת שהוא מביא כסף שיענה גם על המחוייבויות.

דוד טל: ואם בעוד שנתיים תגייס עוד משקיע חדש, לא תיתן לו?

גלעד ארדן: בוא נשים את המחסום הזה היום.

גלעד ארדן: הרי המחוייבויות שהיום בחוק הותאמו למצב הכלכלי שנגרם בשל המצב הביטחוני.

גלעד ארדן: כבר נעשו שתי התאמות.

גלעד ארדן: אי אפשר יותר.

דוד טל: 4 פעמים, וזאת הפעם החמישית.

גלעד ארדן: אני לא רוצה לסגור את הערוץ.

גלעד ארדן: בואו תעזרו לנו, תכניסו פה מודל פחות גמיש שלא יאפשר שיקול דעת של מועצת הרשות השניה ויביא למצב שאם לא תהיה עמידה במחוייבויות, הערוץ ייסגר.

גלעד ארדן: לא היום, אלא בעוד שנתיים ואז המשקיעים ידעו מה הם צריכים להשקיע ומה עומד בפניהם.

גלעד ארדן: ועוד הערה חשובה, שיעבירו את האולפנים לירושלים, כפי שהם מחוייבים בחוק.

אמנון כהן: תודה לכל אלה שדיברו.

אמנון כהן: התחייבתי בפני חברי הכנסת שאני אסיים עד שעה 15:00, לכן אנחנו חייבים לסיים את הדיון.

אמנון כהן: יש לי רשימה של דוברים שאני מתחייב לתת להם לדבר בפעם הבאה.

אמנון כהן: אני מבקש ממשרד התקשורת להעביר לוועדה את ההסכמים שערך עם ערוץ 10.

אמנון כהן: יש להתחשב בהערתו של חבר הכנסת ארדן ולכתוב שזאת הפעם האחרונה שחוזרים אלינו לוועדה.

אמנון כהן: הוועדה תידרש להכריע האם להמשיך ולתת הקלות לערוץ 10, תוך פריסת המחוייבות שלו והבטחת היצירה המקורית והתשלומים ליוצרים, למבצעים ולכל הספקים.

אמנון כהן: יש לי פה שורה של מכתבים מאנשים שלא קיבלו את כספם למרות שהשקיעו ממיטב זמנם וכישוריהם.

אמנון כהן: כל הדברים האלה יילקחו בחשבון.

אמנון כהן: מצד אחד לתת סוכריה ומצד שני להבטיח שכל הספקים יקבלו את התשלומים המגיעים להם.

דוד טל: אני מבקש שהוועדה תקבל דוח על קיום התחייבויות הן מערוץ 2 והן מערוץ 10.

דוד טל: אנחנו צריכים להעמידם זה מול זה.

אמנון כהן: אני רוצים לקבל את ההשוואה מערוץ 2 ומערוץ 10, מבחינת תמלוגים, מחוייבויות וכדומה.

אבשלום וילן: אמר מנכ"ל ערוץ 10 שהם מתחייבים לעמוד בכל ההתחייבויות שדרשנו בפעם הקודמת.

אבשלום וילן: אנחנו נמצאים עכשיו ב-16 לאוגוסט, אני מבקש לקבל דוח כתוב: האם שילמו למפיקים?

אבשלום וילן: האם עשו את הסוגה עלית?

אמנון כהן: זה מה שביקשתי.

אמנון כהן: בדיון הבא נראה את כל הדברים האלה ונשמע את גם את שאר השחקנים שנותנים את השירותים.

אמנון כהן: תודה רבה, הישיבה נעולה.